Es ist ze wissend menglichem mitt urkûnd disz offen̄ briefz, alz der erwidrig gardian von gemeins coventz wegen dez closters Kûngzfeld, Sant Fanciscen ordens, ettwz stoͤss und misshellung gehebt hand mit dem fromen, erbern
herrē, her Eggbrehten Brùmsi, priester, kilcher ze Moͤnental und capplan der cappellen ûns₎ frown̄ ze Boͤtzen, von ettlichs ùberzinsz wegen, zweyer mùtt kernē, so er un̄ sin bruͦder, selig, her Hans Prùmsi, kilcherr ze Effigē, ab ettlichen
guͤttern, ze Yberg gelegē, vor zitten gekoft hettind aͧn ir willen und wissen um̄ Heini von Boͤtzen, seligen, der die selbn̄ guͦtter von dem obgn̄̄ closter Kùngzfeld ze lehen inn hett und man si och nampt und noch hùt disz tagz nempt Heinis
von Boͤtzen Guͤtter. von dez selbn̄ zinsz der zweyer mùt kern wegē die selbn̄ her Jacob, gardian, und her Eggbrecht dik und vil mittenandˀ zetag kom̄ warend. und och her Eggbrecht von dez selbn̄ coventz wegē Kùngzsfeld gen Basel fùr ein
ein Roͤmischen richter geladen wz. und von den tagen und gerichten hand sy gentzlich gelaussen und sind frùntlich mittenandˀ ùberkom̄ mitt guͦtem willen und vˀdahtem muͦtt und meinend da mit kùnftigē und groͤssern schaden bewēden
und sind komē fùr ùnsz, die nach benēptē sechs: Heinrich Sattlern, Hartmā Meygern, Hansen, genant Vogt, Moser, Hansen Renner, Hanman Moser und Heini Knonower, all burger ze Brugg, und han ùnsz gar ernstlich gebettē gemeinlich und
och sunderlich, dz wir ir beider red und clag vˀhoͤrend, und nach vˀhoͤrūg si frùntlich von ein andˀ ir stoͤss und misshellūg zerteillen, und wes wir ùnsz dar inn bekennēd von ir wegē nach red und widerred, ussprechend zuͦ der minn odˀ zuͦ dē
rehtē, dz wend si fuͤro stett und vest haltē fùr sy, ir erbn̄ und nachkōm by irē guͦttē tˀwn̄, die si ùnsz dar um̄ unervordret gebn̄ hand. und also von ir ernstlichen bett wegē, so der vorḡt her Jacob, gardian, und her Eggbreht an ùnsz getan
hand, so sind wir dar zuͦ gesessen und habn̄d ir beider meinūg vˀhoͤrt. und hàt dez erstē der selb her Jacob, gardian, fùrbraht, wie dz dz obgn̄t closter Kùngzfeld und covent die ebenēptē guͤtter, genāt Heinis von Boͤtzen Guͤtter, inn gehept habend by sibenzig jarē in nutz und gewer und die och besetzt und entsetzt habend unansprechig von menglichem und unbekùmbert alz ein reht erblehen. nū hab der jetzgn̄t her Eggbreht inē dar an invell und schaden getan
und nū erbzinsz mit dem ùberzinsz geswechrot, also dz si unlidigen schaden da von lang zit enpfangen habend und getˀw her Eggbreht bekenn sich dez und lass sich frùntlich da vō wisen und besagē. do braht aber her Eggbreht also
fùr und sprach: er waͤr war, dz er und sin bruͦder, selig, die obgn̄̄ zwen mùtt kernē von Heini von Boͤtzen, saͤligē, gekoft hettynd und hettind och die langzit ingenōm bis uff die stund, dz si den hof uff Iberg, genant der Hof von Mure,
von Eberlin von Bosswil eygenlich zuͦ einem rehten erblehen gekoft hettind und inē och mitt dem rechten gevertigot wer worden und wisti nitt anders. getˀwti och den̄, dz die selbn̄ guͤtter, genāt Heinis von Boͤtzen Guͤtter, och gehortind
in den selben Hof von Mure, den er och jerlich vˀzinsen muͤst mitt zwein rossysen gen Mure, und dùhti inn billich. er blib dar um̄ by dem obgn̄̄ ùberzinsz, der zweyer mùt kernē. und sprach och ine, er wisti nit, dz er den vorgn̄ vō Kùngzfeld en keinē schaden da mitt getaͧn hett und begeret von inē dar an unbekùmbert und ungehindert ze blibend und sunderlich an dem erbzinsz, der fùnf stuk, so im der obgn̄t Hof von Mure jerlich zinset, ob im noch wirdins abgesprochen die zwen mùt kernē ùberzinsz ab den obgn̄̄ Heinis von Boͤtzen Guͤttern. nach der ir beider fùrlegūg habn̄ wir ùnsz bekent zuͦ der minn un̄ och zuͦ dem rehten und habend dar nach uff den meyentag sant Phillipps und
sant Jacobz nechst, dez jaͧrs, alz diser brief gebn̄ ist, mitt ir beider willen, wissen und heissen ussgesprochen, bekennē und sprechend och uss ze der minn und dem rehtē vor disen nach benēptē erbnˀ lùtten und herrē, die da ze gegē und
besunder darzuͦ geruͤft warend, dz der obgnt̄ ùberzinsz die zwen mùtt kernē ab Heinis von Boͤtzen, saͤligen, guͤttern, sond fùro gëntzlich ab sin und sol her Eggbreht un̄ sin erbn̄ nū hinnanhin kein anspraͧch nitt han. haͧt och dz obḡt
closter und covent Kùngzveld da vō untz her en keinē schadē gehept und enpfangē der sol och ab sin gegē her Eggbrehtē un̄ sinē erbn̄, also dz si die fùro dar um̄ nitt anlangen sond indehein wis. och sol der jetzgn̄t her Eggbreht
und sin erbn̄ alz sy den̄ den obgn̄̄ hof, ze Iberg gelegen, genāt der Hof von Mure, von Eberlin von Bosswil gekoft hand by allen irē rechtē, guͤttern und erbzins bliben, wz sy den̄ kuntlich mugend machen, dz inden selbn̄ hof gehoͤrt von
guͤttern und gewonheitē, ungehindert von dem obgn̄̄ covent und closter un̄ ungesumpt. wir habn̄d och jeglichē ussgesetzt und vorbehebt mitt dez andnˀ willen und gunst dem covēt und closter Kùngzfeld die mattē, genāt Tellematt,
und den Wùlser und och her Eggbrehtē, och den Wùlser, dez warēd och beid teil gegen einander willig. und wir, die vorgn̄̄ bruͦder, Jacob, gardian, und gEggbreht Brùmssi, priester, vˀjehend fùr ùnsz und ùns₎ nachkōm erbn̄ und
covent aller stuken und artikel, so hie vor von ùnsz an dis₎m brief geschr₎ staͧt, und wellen och disen ussspruch, der also mit ùns₎m willen und vorwissen beschehen ist, willenklich und gern stet und vest haltē, so die obgn̄̄ erbnˀ lùt
von ùnsz ernstlicher bett wegen ussgesprochen hand. und bi disz usspruchs vˀkùndūg sind gewesen, dar zuͦ geruͤft die erbnˀ, wisen herrē und bescheidenē lùt her Cuͦnrat Tùfel, kilchherr und lùtpriester von Velthein, her Johās
von Brugg, lùtpriester ze Windisch, her Peter, lùtpriester ze Gebenstorf, her Berchtold, lùtpriester ze Schintznach, her Johans Lubaͤtschtz, zuͦ den zittē fruͤmesser ze Brugg, und Wernher Moser, burger ze Brugg, un̄ andˀ herrē vil un̄
lùt. und dz dis alles war, stet, vest und unverkert blib, so han ich, obgn̄r Eggbreht Brùmsi, priester, min eygē insigel ze urkùnd gehenkt an disen brief, und zuͦ noch merer sicherheit, so hab ich, erbettē den erbern, wisen Heinrich
Sattlern, burger ze Brugg, der och ein usssprecher dis₎ sach gesin ist, dz er sin eygen insigel zuͦ dem minē offenlich het gehenkt an disen brief, dar under ich mich och wilklich und vestenklich bind. ich, jetzgn̄r Heinrich
Sattler, vˀgich dz ich durch siner ernstlicher bett willen und won ich by dis₎m usspruch gesin bin, min eygē insigel offenlich fùr inn zuͦ dem sinē gehenkt han an disen brief, doch mir und minē erbn̄ aͧn schaden, der gebn̄
ist an dem meyentag der heiligē zwelfbotten Philippi und Jacobi, do mā zalt von Cristi gebùrt vierzehenhundert und zweintzig jar ꝫcꝭ.